Ventura Caro

Ventura Caro y Maza de Lizana (Valentzia, 1742 - Valentzia, 1809) espainiar militarra izan zen.

Bizitza 
1775an Aljerren aurkako espedizioan esku hartu zuen, eta Menorcako inbasioan 1781ean; Maóko setioan nabarmendu zen. 1782an, Gibraltarko setioan esku hartu zuen. Ondoren, Nafarroako Aldude mendian Espainia eta Frantzia arteko muga finkatu behar zuen batzordeko kide izendatu zuten. Hori zela-eta, frantziar mandatariekin batera, mendialde horretan barrena ibili zen 1785ean. Batzorde horren emaitza izan zen Elizondoko Ituna (1785-86).

1789an, lotinant jeneral izendatu zuten, eta Galiziako jeneral goren geroago. Kargu hori zuen 1793an, Konbentzio Gerra hasi zelarik. Nafarroako mendialdea ongi ezagutzen baitzuen, Iparraldeko Armadako buru izendatu zuen Karlos IV.a erregeak. Gerra hasieran, Gipuzkoa eta Nafarroan borrokatu zen frantziarren aurka. 1793eko ekainaren 6an, 4.000 soldadurekin, Château-Pignon hartzea erdietsi zuen. 1794ko uztailean, Baztan haraneko guduan, ez zen fidatu baztandarrez harana defendatzeko, eta frantziarren esku utzi zuen Bera eta Irunerako bidea. Hori zela eta, buruzagitzatik kendu zuten, eta Nafarroako erregeorde Martin Alvarez de Sotomayorrek ordeztu zuen.

1801ean Valentziako jeneral goren izendatu zuten. 1808an, kargu horretan zegoela, frantziar inbasioari egin behar izan zion aurre. Hasieran, eutsi zien Bon Adrien Jeannot de Monceyren erasoei, baina 1809an hil zen.

Erreferentziak 

Espainiako jeneralak
Valentziarrak
Konbentzioaren Gerrako militarrak
Iberiar Penintsulako Gerrako militarrak